༠༠༠༠༠བརྡ་ཡིག༔ཟབ་གསང་མཁའ་འགྲོའི་སྙིང་ཐིག་ལས༔ཡང་གསང་བླ་མའི་སྒྲུབ་སྐོར་གྱི་
དབང་གི་སྔོན་འགྲོ་གསལ་བྱེད་མེ་ལོང་བཞུགས་སོ༔
༠༠༠༠༠བརྡ་ཡིག་༡༣༠༔ན་མོ་གུ་རུ་དྷེ་ཝ་ཌཱ་ཀི་ནི་ཡེ༔སྐལ་བཟང་ལས་ཅན་སྐྱེས་བུ་རྣམས༔གསང་བ་དབང་གི་སྒོར་འཇུག་ཚེ༔ཐོག་མར་སྔོན་འགྲོའི་གནད་འདི་གལ༔དང་པོ་དཀྱིལ་འཁོར་དེའི་མདུན་དུ༔ཚོམ་བུ་བཞི་བཀོད་ཐོག་མ་རུ༔བུམ་པ་དྲི་བཟང་ཆུ་ཡིས་དགང་༔གཉིས་པར་ཙནྡན་སོ་ཤིང་དང་༔གསུམ་པར་ཀུ་ཤ་གཙང་ལྡན་དང་༔བཞི་པར་སྲུང་སྐུད་རྣམས་བཞག་ནས༔དེ་ལ་བྱིན་བརླབ་བྱེད་པའི་ཐབས༔དང་པོ་བུམ་པ་ལ༔ཧཱུྃ༔བུམ་པ་ཆོས་ཉིད་བརྡལ་ཁྱབ་ཀློང་༔མ་ཆགས་སྐྱོན་བྲལ་པད་ཟླའི་སྟེང་༔ཧཱུྃ་ལས་བླ་མ་རྡོ་རྗེ་སེམས༔དཀར་གསལ་ཞི་འཛུམ་མཚན་དཔེས་སྤྲས༔ལོངས་སྤྱོད་རྒྱན་རྫོགས་སྐྱིལ་ཀྲུང་བཞུགས༔ཕྱག་གཉིས་རྡོ་དྲིལ་བསྣོལ་སྟབས་འཛིན༔ཐུགས་ཀར་ཧཱུྃ་ལ་སྔགས་ཀྱིས་བསྐོར༔བཟླས་པས་བདུད་རྩིའི་རྒྱུན་བབས་བསམ༔ཨོཾ་ཨཱ༔ཧཱུྃསཏྭ་ས་མ་ཡ༔སོགས་ཡི་གེ་བརྒྱ་པ་སྟོང་བཟླས་མཐར༔ཧཱུྃ༔ལྷ་ཉིད་འོད་ཞུ་བུམ་ཆུར་ཐིམ༔ཁམས་གསུམ་འཁོར་བའི་བག་ཆགས་ཀུན༔དག་ཅིང་སྦྱོང་བྱེད་ནུས་ལྡན་གྱི༔ཡེ་ཤེས་བདུད་རྩིའི་མཆོག་ཏུ་གྱུར༔ཨོཾ་བཛྲ་སཏྭཧཱུྃ༔ཅི་ནུས་བཟླས་མཐར་སོ་ཤིང་ལ༔སོ་ཤིང་གི་སྟེང་དུ་གསང་བདག་ཕྱག་ན་རྡོ་རྗེ་སྐུ་མདོག་མཐིང་ནག་ཁྲོ་བོའི་ཆ་བྱད་ཅན་ཞལ་གདངས་ལྗགས་འདྲིལ་སྤྱན་གསུམ་དང་ལྡན་པ་དུར་ཁྲོད་ཆས་བརྒྱད་ཀྱིས་བརྒྱན་ཅིང་ཡེ་ཤེས་ཀྱི་མེ་དཔུང་འབར་བའི་ཀློང་ན་འགྱིང་ཞིང་ཕྱག་གཡས་གནམ་ལྕགས་ཀྱི་རྡོ་རྗེ་ཕྱར་ཞིང་གཡོན་པས་སྡིགས་མཛུབ་མཛད་པ་ཞིག་ཏུ་བསྒོམ༔དེའི་ཐུགས་ཀའི་ཧཱུྃ་ལས་འོད་ཟེར་རབ་ཏུ་འཕྲོས་ཏེ་སོ་ཤིང་ལ་ཐིམ་པས་འདོད་དོན་ནོར་འཁྲུལ་མེད་པར་སྟོན་པའི་ནུས་པ་དང་ལྡན་པར་བསྒོམ༔ཨོཾ་བཛྲ་ཙཎྜ་མ་ཧཱ་རོ་ཥ་ཎཧཱུྃ་ཕཊ༔བཛྲ་ཧ་ས་ཧ་ས༔ཞེས་སྟོང་བཟླས་མཐར༔དཔུང་སྐུད་ཀྱི་སྟེང་དུ་ཁྲོ་ཆེན་བདུད་རྩི་འཁྱིལ་བ་ལྗང་ནག་ཁྲོ་བོའི་ཆ་བྱད་རྫོགས་པ༔གཡས་རྒྱ་གྲམ་དང་གཡོན་སྡིགས་མཛུབ་མཛད་པ༔ཡེ་ཤེས་ཀྱི་མེ་འབར་བའི་ཀློང་དུ་བཞུགས་པའི་ཐུགས་ཀའི་ཧཱུྃ་ལས་འོད་ཟེར་འཕྲོས་པ་སྲུང་སྐུད་ལ་ཐིམ་པས༔གང་གི་ལུས་ལ་འཆང་བ་དེའི་ལུས་ངག་ཡིད་གསུམ་ཐམས་ཅད་མི་ཤིགས་རྡོ་རྗེ་སྲུང་བའི་གུར་ཁང་དུ་ཚུད་པར་བསྒོམ༔ཨོཾ་བཛྲ་ཨ་མྲྀ་ཏ་ཀུཎྜ་ལཱི་ཧ་ན་ཧ་ན་ཧཱུྃ་ཕཊ༔བཛྲ་རཀྵ་རཀྵ་སྭཱ་ཧཱ༔ལན་སྟོང་བཟླས་མཐར༔ཨོཾ་སྭ་བྷཱ་ཝ་སོགས་ཀྱིས་ཀུ་ཤ་བསང་སྦྱང་བྱ༔སྟོང་པའི་ངང་ལས་ཀུ་ཤའི་སྟེང་དུ་འཇམ་དཔལ་གཞོན་ནུ་སེར་གསལ་རལ་གྲི་དང་པུསྟི་བསྣམས་ནས་སྐྱིལ་ཀྲུང་དུ་བཞུགས་པ་ཞི་བའི་ཚུལ་དགུ་དང་ལྡན་ཅིང་ལོངས་སྤྱོད་རྫོགས་པའི་ཆས་ཐམས་ཅད་ཀྱིས་བརྒྱན་པར་བསྒོམ༔དེའི་ཐུགས་ཀར་ཡི་གེ་སྔགས་ཕྲེང་དང་བཅས་པ་ལས་འོད་འཕྲོས༔ཀུ་ཤ་ལ་ཕོག་པས་གང་གི་སྟན་དུ་འདིང་བ་དེའི་ལེགས་ཉེས་ཐམས་ཅད་རྨི་ལམ་དུ་གསལ་བྱེད་ཀྱི་ནུས་པ་དང་ལྡན་པར་བསྒོམ༔ཨོཾ་ཝ་གཱི་ཤྭ་རི་མུཾ༔ཨོཾ་བཛྲ་ཎི་བྷི་ཤ་ཀེ་ཏུ་སྭཱཧཱ་པྲ་ནི་སྟོན་ཅིག༔ཅེས་སྟོང་བཟླས་མཐར༔བསྐྱེད་པའི་ལྷ་རྣམས་གཅིག་ཏུ་དྲིལ་ཏེ་བདག་དང་སྲུང་སྐུད་ལ་ཐིམ་པར་བསྒོམ༔ཀུན་གྱི་མཇུག་ཏུ་བསྟོད་པ་བྱ་བ་ནི༔ཧཱུྃ༔སངས་རྒྱས་འདུས་པའི་དཔལ་ཆེན་པོ༔མ་རིག་འཁྲུལ་པའི་སེམས་ཅན་ཀུན༔སྡུག་བསྔལ་ཆུ་བོ་ཆེ་ལས་སྒྲོལ༔དཔའ་བོ་ཆེན་པོ་ཁྱོད་ལ་བསྟོད༔དེ་ནས་སྒོ་བསྡམས་པའི་ཕྱི་རོལ་དུ་སློབ་མ་རྣམས་བསྡུས་ལ་ལག་ཏུ་ཟན་དུམ་རེ་གཏད་ནས་བླ་མས་འདི་ལྟར་བརྗོད༔ཀྱེ་ཧོ་སྐལ་ལྡན་རིགས་ཀྱི་བུ་རྣམས་ཉོན་ཅིག༔ད་ཁྱོད་རང་རྣམས་ཀྱིས་དམིགས་པ་འདི་བཞིན་དུ་མཛོད་ཅིག༔རང་གི་རྒྱུད་ལ་ཡོད་པའི་ནད་གདོན་སྡིག་སྒྲིབ་བག་ཆགས་ཐམས་ཅད་རྗེས་ཤུལ་ལྷག་མ་ཙམ་ཡང་མ་ལུས་པར་ཆངས་ཟན་ལ་ཐིམ་པར་བསམ་ཞིང་ཕུས་ཐོབ་ལ་ཆངས་བུ་གྱིས་ཤིག༔ཅེས་བརྗོད་ཅིང་མཐར་སྣོད་གཅིག་ཏུ་བསྡུས་ཏེ་ཁྲུས་བྱ་བ་ནི༔ཀྱེ་ཧོ་སྐལ་ལྡན་རིགས་ཀྱི་བུ་རྣམས་དམིགས་པ་འདི་བཞིན་དུ་གྱིས་ཤིག༔ཕྱོགས་བཅུའི་རྒྱལ་བ་སྲས་དང་བཅས་པའི་སྐུ་ལས་དག་བྱེད་ཡེ་ཤེས་ཀྱི་ཆུ་རྒྱུན་ཆུ་ཀླུང་དྲག་པོ་ལྟ་བུ་ཁྱོད་རང་རྣམས་ཀྱི་སྤྱི་བོ་ནས་མར་བབས་པས་ནད་ཐམས་ཅད་རྣག་ཁྲག་གི་རྣམ་པ་དང་གདོན་ཐམས་ཅད་འབུ་སྲིན་ཕྲ་མོ་སྡིག་སྒྲིབ་བག་ཆགས་ཐམས་ཅད་དུད་ཁུ་དང་སོལ་ཁུའི་རྣམ་པར་གཤང་ལམ་དང་བ་སྤུའི་སྒོ་ཐམས་ཅད་ནས་ཐོན་ཏེ་འོག་གཞི་དབང་ཆེན་གསེར་གྱི་ས་གཞི་ལ་ཐིམ་པར་སྒོམས་ཤིག༔ཧཱུྃ༔བུམ་པ་སྟོང་ཉིད་གདལ་ཁྱབ་དབྱིངས༔དག་བྱེད་ཆོས་ཉིད་ཆུ་བོའི་རྒྱུན༔སྐལ་ལྡན་བུ་ལ་ཁྲུས་བགྱིའོ༔ལས་ཉོན་བག་ཆགས་དག་གྱུར་ཅིག༔ཨོཾ་བཛྲ་སཏྭ་སོགས་ཡིག་བརྒྱ་ཅི་མང་བཟླས་མཐར༔སརྦ་པཱ་པཾ་ད་ཧ་ན་ཤཱནྟིཾ་ཀུ་རུ་ཡེ་སྭཱ་ཧཱ༔ཞེས་བརྗོད་མཐར་སློབ་མས་འདི་ལྟར༔ཀྱཻ༔ཁྲོ་ཆེན་ཁམས་གསུམ་རྣམ་པར་རྒྱལ༔རྡོ་རྗེ་འཇིགས་བྱེད་ཆེན་པོ་དགོངས༔བདག་ཅག་ཡང་གསང་སྒོར་འཇུག་གི༔སྒོ་ཕྱེས་ཐར་པའི་གྲོང་བསྟན་གསོལ༔ཞེས་ལན་གསུམ་ཞུས་མཐར་བླ་མས༔ཀྱཻ༔ཁྱེད་ཅག་ངེས་གསང་བླ་མེད་ཀྱི༔སྒོར་ཞུགས་ཡང་དག་སྒྲུབ་བྱེད་པའི༔སྣོད་དང་ལྡན་པར་ངེས་གྱུར་ན༔སྒྲུབ་ཁང་གཞལ་ཡས་ནང་དུ་གཤེགས༔ཞེས་གནང་བ་བྱིན་ནོ༔དེ་ནས་སློབ་མ་རྣམས་ནང་དུ་ཞུགས་ནས་ཕྱག་འཚལ་གྲལ་དུ་འཁོད་མཐར༔བགེགས་འགུགས་བྱ་ཞིང་གཏོར་མ་བཏང་མཐར་གུ་གུལ་གྱིས་བདུག༔དུག་ཐུན་སྣ་ཚོགས་ཀྱིས་བྲབ༔སུམྦྷ་ནིས་བགེགས་བསྐྲད༔སྲུང་འཁོར་བསྒོམས་མཐར་བླ་མ་ལ་མཎྜལ་ཕུལ༔བླ་མས་འདི་སྐད་དུ༔ཀྱཻ་རིགས་ཀྱི་བུ་རྣམས་ཉོན་ཅིག༔དེང་ཁྱོད་ཅག་རྣམས་ཐོབ་པར་དཀའ་བའི་མི་ལུས་རིན་པོ་ཆེ་ཐོབ༔མཇལ་བར་དཀའ་བའི་དམ་པའི་ཆོས་ཟབ་མོ་དང་མཇལ༔འཕྲད་པར་དཀའ་བའི་བླ་མ་དམ་པ་དང་འཕྲད༔ཁྱད་པར་ཆོས་ཐམས་ཅད་ཀྱི་ཡང་བཅུད༔ལམ་ཐམས་ཅད་ཀྱི་འབྲས་བུ༔གསང་སྔགས་བླ་ན་མེད་པའི་གདམས་ངག་ཟབ་མོ་དང་འཕྲད་པ་འདི་ལ་དགའ་སྤྲོ་ཁྱད་པར་ཅན་དང་ལྡན་པར་མཛོད་ཅིག༔དགའ་སྤྲོ་སྐྱེས་པ་ཙམ་གྱིས་མི་ཆོག་སྟེ༔ད་ལྟ་མཐུན་རྐྱེན་ཕུན་སུམ་ཚོགས་པའི་དུས་ཚིགས་འདིར་ཐར་པའི་ལམ་སྣ་ཟིན་པ་ཞིག་མ་བྱས་ན་འཆི་བ་ཆེན་པོའི་འཇིགས་པ་དེ་ནམ་འོང་ཆ་མི་ཆོད་པས༔སང་བྱེད་གནང་བྱེད་ཀྱི་ཕྱི་བཤོལ་དུ་མི་འགྱང་བར་སྒོ་གསུམ་དགེ་བ་ལ་བསྐུལ་བ་གནད་ཀྱི་དམ་པར་ཟུངས་ཤིག༔གལ་ཏེ་དེ་ལྟ་བུའི་གནད་འདི་དོར་བར་གྱུར་ན་འཆི་བ་ཐོག་བབས་སུ་བྱུང་ནས་དལ་འབྱོར་གྱི་མི་ལུས་འདི་བོར་ཕན་ཆད་འདི་འདྲ་བའི་ལུས་རྟེན་ཁྱད་པར་ཅན་ཤིན་ཏུ་ཐོབ་པར་དཀའ་བས་ཡིད་བཞིན་གྱི་ནོར་བུ་བོར་བ་དང་མཚུངས་པ་ཡིན༔གལ་སྲིད་མི་ལུས་ཤིག་ཐོབ་ནའང་ཆོས་དང་འཕྲད་པ་ནི་ཉིན་མོའི་སྐར་མ་ཙམ་ལས་མེད༔དེ་ལས་ཀྱང་གསང་སྔགས་ཟབ་མོའི་ཆོས་དང་འཕྲད་པ་ནི་ཨུ་དུམ་ཝ་རའི་མེ་ཏོག་ལས་ཀྱང་དཀོན་པ་ཡིན་པས་དུས་ད་རེས་ཀྱི་མི་ལུས་འདི་ལ་ཐར་པ་ཐོབ་ངེས་པ་ཞིག་ལ་རེམས་ཤིག༔འོ་ན་གསང་སྔགས་བླ་ན་མེད་པའི་ཐེག་པ་འདི་ནི་ལམ་མྱུར་ཞིང་ཆོད་ཆེ་བ་བླ་ན་མེད་པའོ༔ཚེ་རབས་འཁོར་བ་ཐོག་མ་མེད་པ་ནས་བསགས་པའི་ལས་དང་ཉོན་མོངས་པའི་སྡིག་སྒྲིབ་བག་ཆགས་ཐམས་ཅད་བྱང་ཞིང་དག་ནས་ཚེ་གཅིག་ཉིད་དུ་རྣམ་པ་ཐམས་ཅད་མཁྱེན་པ་སངས་རྒྱས་ཀྱི་གོ་འཕང་རིན་པོ་ཆེ་མངོན་དུ་བྱེད་པའི་ཐབས་མཆོག་ངེས་པ་ཡིན་ནོ༔གསང་སྔགས་ལའང་རིང་བརྒྱུད་བཀའ་མ་དང་ཉེ་བརྒྱུད་གཏེར་མ་གཉིས་ཀྱི་རྒྱུད་སྡེ་བསམ་གྱིས་མི་ཁྱབ་པ་མཆིས་པ་ལས༔འདིར་ཁྱད་པར་དུ་གྱུར་པ་ཟབ་གསང་མཁའ་འགྲོའི་སྙིང་ཐིག་གི་ཆོས་སྡེ་ཡིན་ཏེ་འདི་ཉིད་ཀྱི་བླ་མ་བརྒྱུད་པ་ནི༔ཆོས་སྐུ་ཀུན་ཏུ་བཟང་པོ༔ལོངས་སྐུ་རྡོ་རྗེ་སེམས་དཔའ༔སྤྲུལ་སྐུ་དགའ་རབ་རྡོ་རྗེ༔པཎ་གྲུབ་ཤྲཱི་སེངྷ༔ཨོ་རྒྱན་མཚོ་སྐྱེས་རྡོ་རྗེ༔འབྲོག་བན་ཁྱེའུ་ཆུང་ལོ་ཙཱ༔ཁྲག་འཐུང་རྡོ་རྗེ་གྲོ་ལོད༔དྲིན་ཆེན་རྩ་བའི་བླ་མའི་བར་དུ་རིམ་པར་བརྒྱུད་པ་ཡིན་ཏེ༔དེ་ལས་ཀྱང་ཆེས་ཆེར་ཉེ་བ་ནི་རང་སྣང་གི་སྟོན་པ་ཀུན་བཟང་མཚོ་སྐྱེས་རྡོ་རྗེ་དེ་ཉིད་ཀྱིས་ཁྲག་འཐུང་ཆོས་ཉིད་ཀློང་རྡོལ་ལ་བསྟན་ཅིང་སྩལ་བ་ཡིན་པས་བླ་མ་བརྒྱུད་པའི་ཟམ་མ་ཆད༔ཡི་དམ་ལྷ་ཡི་བྱིན་རླབས་མ་ཉམས༔མ་དང་མཁའ་འགྲོའི་ཁ་རླངས་མ་ཡལ༔གདམས་པའི་ནུས་པ་སླད་ཀྱིས་མ་བསྒྱུར་བ༔འབྲེལ་ཚད་རྣམ་པར་གྲོལ་བའི་ཟབ་ཆོས་དམ་པ་ཡིན་པས༔ཡིད་ཆེས་ཤིང་བློ་སྙིང་བྲང་གསུམ་ལིང་བཀལ་གྱི་དད་པ་དང་ལྡན་པར་གྱིས་ཤིག༔ཅེས་གདམས་ཏེ་མཐར་དངོས་གྲུབ་ཀྱི་པྲ་ལྟས་བརྟག་པའི་ཆེད་དུ་སོ་ཤིང་དོར་བ་ནི༔ཚོམ་བུ་བཀོད་པ་ལ་རྒྱལ་བ་རིགས་ལྔ་བསྐྱེད་བསྟིམ་མཆོད་བསྟོད་བསྡུས་པ་བྱས་མཐར༔སོ་ཤིང་ལག་ཏུ་གཏད་ལ༔ཀྱེ་ཧོཿདུས་གསུམ་སངས་རྒྱས་ཐམས་ཅད་ཀྱི༔སྐུ་གསུང་ཐུགས་ཡོན་ཕྲིན་ལས་དང་༔བདག་གི་ལྷག་བསམ་རྣམ་དག་པའི༔བདེན་སྟོབས་ནུས་མཐུ་བྱིན་རླབས་ཀྱིས༔སློབ་མའི་ལེགས་ཉེས་ཇི་ལྟ་བ༔དེ་ལྟར་དེང་འདིར་གསལ་བར་ཤོག༔ཅེས་བརྗོད་མཐར་སློབ་མས༔ཕྱོགས་བཅུ་དུས་གསུམ་བདེ་གཤེགས་དང་༔བྱང་སེམས་འཕགས་པའི་དགེ་འདུན་གྱིས༔བདག་ལ་རིགས་ཀྱི་ལྷ་གང་གི༔དངོས་གྲུབ་འཐོབ་པ་དེ་བསྟན་གསོལ༔ལན་གསུམ་མཐར༔ཨོཾ་བཛྲ་ཧ་ས་ཧ་སྭཱ་ཧཱ༔ཞེས་མིག་བཙུམ་ནས་ཚོམ་བུའི་སྟེང་དུ་དོར་བས་རྩ་བ་ཡར་བསྟན་ནས་འགྱེལ་ན་ལན་གསུམ་བསྐྱར་ནས་བརྟགས་པས་དེ་ལྟར་འགྱེལ་ན་བར་ཆད་ཀྱི་ལྟས་སུ་ངེས་པ་ཡིན་ཏེ་སྨོན་ལམ་གདབ་ཅིང་བཟློག་ཐབས་ལ་བརྩོན་ནོ༔དྲང་པོར་འདུག་ནས་དབུས་སུ་བབས་ན་སངས་རྒྱས་རིགས་ལ་དབང་ཞིང་མཆོག་གི་དངོས་གྲུབ་ཐོབ༔ཤར་དུ་བབས་ན་རྡོ་རྗེའི་རིགས་ལ་དབང་སྟེ་ཞི་བའི་དངོས་གྲུབ་ཐོབ༔ལྷོ་རུ་བབས་ན་རིན་ཆེན་རིགས་ལ་དབང་སྟེ་རྒྱས་པའི་དངོས་གྲུབ་ཐོབ༔ནུབ་ཏུ་བབས་ན་པདྨའི་རིགས་ལ་དབང་ཞིང་དབང་གི་དངོས་གྲུབ་ཐོབ༔བྱང་དུ་བབས་ན་ལས་ཀྱི་རིགས་ལ་དབང་ཞིང་དྲག་པོའི་དངོས་གྲུབ་ཐོབ༔མཚམས་བཞིར་བབས་ན་དངོས་གྲུབ་ཕྲན་བུ་རེ་འཐོབ་སྟེ་ལྷ་དང་ཕྱོགས་སྔ་མར་བསྟུན༔རྩ་བ་ཚུར་བསྟན་ནས་འགྱེལ་ན་ལྷ་ལ་སྔོན་འབྲེལ་མེད་ཅིང་དངོས་གྲུབ་མི་འབྱུང་བའི་ལྟས་ཡིན་པས་སླར་སྨོན་ལམ་འདེབས་ཤིང་བསོད་ནམས་བསགས་པ་ལ་འབད་པར་བྱའོ༔དུང་ཆུ་འབྲུ་གསུམ་གྱིས་བྱིན་གྱིས་བརླབས་པ་བླུད༔ཆོས་རྣམས་རྣམ་པར་དག་པ་ཡིན་པས༔ཕུང་པོ་འདིའི་སྡིག་པ་ཐམས་ཅད་རྣམ་པར་སྦྱོངས་ཤིག༔རྣམ་པར་རྟོག་པ་ཐམས་ཅད་བསལ་བར་མཛོད༔ཨོཾ་ཧྲཱིཿབི་ཤུདྡྷཿསརྦ་དྷརྨཱཿཔཱ་པཾ་བི་ཤུདྡྷཿནི་ཙ་སྱ་བི་ཤྭ་དྷ་ཡ་སརྦ་བི་ཀལྦནྡྷ་ཨ་ན་ཡ་ཧཱུྃ༔དེ་ནས་བར་ཆད་བསྲུང་ཕྱིར་དཔུང་སྐུད་བཏགས་པ་ནི༔བླ་མས༔ཧོཿབླ་མ་ཡི་དམ་མཁའ་འགྲོ་དང་༔ཆོས་སྐྱོང་དམ་ཅན་རྒྱ་མཚོ་ཡིས༔འདི་ལ་སྲུང་སྐྱོབ་དམ་པ་མཛོད༔ནད་རིགས་བཞི་བརྒྱ་རྩ་བཞི་དང་༔རྐྱེན་ངན་ཉི་ཁྲི་ཆིག་སྟོང་དང་༔བགེགས་རིགས་སྟོང་ཕྲག་བརྒྱད་ཅུ་སོགས༔མི་མཐུན་འགལ་རྐྱེན་ཀུན་ལས་སྲུངས༔བར་ཆད་ཐམས་ཅད་ལས་བསྲུང་མཛོད༔ཁྱད་པར་རྨི་ལམ་གསལ་བ་དང་༔དམ་ཆོས་སྒྲུབ་པའི་བར་ཆད་སྲུངས༔བཛྲ་རཀྵ་རཀྵ་ཧཱུྃ་བྷྲུྃ་སྭཱ་ཧཱ༔དེ་ནས་ཀུ་ཤ་རིང་ཐུང་གཉིས་ཆུན་པོ་བྱས་ཏེ་གཏད་ལ་སློབ་མས༔ཀྱེ་ཧོཿབླ་མ་སངས་རྒྱས་བྱང་སེམས་དང་༔དགེ་འདུན་འཕགས་པ་བདེན་གྲུབ་པའི༔བདེན་མཐུ་བྱིན་རླབས་ནུས་སྟོབས་ཀྱིས༔བདག་གི་ལེགས་ཉེས་ཇི་བཞིན་པར༔ནོར་འཁྲུལ་མེད་པར་གསལ་བར་མཛོད༔དེ་ནས་བླ་མས༔ཧོཿདཀོན་མཆོག་གསུམ་གྱི་བདེན་པ་དང་༔གསང་སྔགས་ཟབ་མོའི་རྟེན་འབྲེལ་དང་༔བདག་གི་ལྷག་བསམ་རྣམ་དག་མཐུས༔དད་ལྡན་སློབ་མ་འདི་རྣམས་ཀྱི༔ལེགས་ཉེས་ཇི་བཞིན་རྨི་ལམ་དུ༔དོ་ནུབ་ཉིད་དུ་གསལ་བར་སྟོན༔དཔོན་སློབ་ཀུན་གྱིས་མཉམ་དུ༔ཨོཾ་བཛྲ་ཎི་བྷི་ཤ་ཀེ་ཏུ་སྭཱ་ཧཱ༔པྲ་ནི་སྟོན་ཅིག༔ཅི་མང་བཟླ༔ཉལ་བའི་ཚེ་བླ་མ་དང་དཀྱིལ་འཁོར་ལ་མགོ་ཕྱོགས་ཤིང་གཞོགས་གཡས་ས་ལ་གཏད་ཅིང་ཉལ་བའི་རྨི་ལམ་ནམ་ལངས་ཁར་རྨིས་པ་དེ་བཟུང་ནས་བླ་མ་ལ་ཞུ༔རྨི་ལྟས་ངན་ན་ཟློག་པ་ལ་ནན་ཆེར་བརྩོན་པ་དང་སྦྱིན་སྲེག་གྲངས་མང་བཏང་བ་གནད་དུ་ཤེས་པར་བྱའོ༔དེ་ནས་བཀྲ་ཤིས་བྱ་ཞིང་སྨོན་ལམ་གདབ་བོ༔འདི་ལྟར་སྔོན་འགྲོ་གནད་ལྡན་ན༔བསམ་དོན་འགྲུབ་ཅིང་བར་ཆད་སེལ༔དབང་དང་གདམས་པའི་སྣོད་རུང་བྱེད༔དངོས་གྲུབ་ཉེ་ཞིང་ལྷ་ཞལ་མཐོང་༔བཀའ་སྲུང་ཁྱབ་འཇུག་ཆེན་པོས་སྲུངས༔ས་མ་ཡ༔རྒྱ་རྒྱ་རྒྱ༔གཏེར་རྒྱ༔སྦས་རྒྱ༔གཏད་རྒྱ༔ཟབ་རྒྱ༔གསང་རྒྱ༔བརྡ་ཐིམ༔ཞེས་པ་འདི་ཡང་ཀ་དག་རྫོགས་པ་ཆེན་པོའི་རྣལ་འབྱོར་པ་བདུད་འཇོམས་རྡོ་རྗེ་གྲོ་ལོད་རྩལ་གྱིས་གཏེར་ནས་བཏོན་ཏེ་མི་ལོ་ཉེར་གཅིག་བར་དུ་བཀའ་རྒྱས་བཏབ་མཐར་ཨ་ལྕགས་འབྲུ་ཡི་བནྡེ་ཆོས་རབ་ཀྱིས་ནན་དུ་བསྐུལ་ངོར་གཏན་ལ་ཕབ་པའི་ཡི་གེ་པ་ནི་རྡོ་རྗེ་མཆོག་རབ་བོ།།དགེའོ།།སརྦ་མངྒ་ལཾ།།།།